
REFERAT

privind plata cotizaţiei Municipiului Timişoara pe anul 2010 la Asociaţia Automotivest
La începutul anului 2007, Agenţia de Dezvoltare Regională Vest a avut iniţiativa creării unei structuri de decizie şi direcţionare a primului „cluster” înfiinţat în regiunea de vest a ţării, respectiv a Asociaţiei Automotivest. Asociaţia se află sub coordonarea Agenţiei de Dezvoltare Regională Vest şi are ca obiectiv principal crearea, cu sprijinul firmei Co-Makers din Olanda, a unei platforme regionale de furnizori în industria Automotive din regiune. Municipiul Timişoara a aderat la această Asociaţie, fapt consacrat prin Hotărârea Consiliului Local al Municipiului Timişoara nr. 319/31.07.2007 privind aprobarea participării Municipiului Timişoara la Asociaţia Automotivest în calitatea de membru fondator şi alocarea sumei de 50 RON din bugetul local pentru contribuţia la capitalul social al Asociaţiei Automotivest. 
Asociaţia Automotivest a coagulat, de la data înfiinţării ei, un nucleu de întreprinderi şi universităţi              active în domeniul construcţii de maşini/automotive, creând astfel premise pentru o investiţie strategică de sprijinire a acestui sector.

În prezent din asociaţie fac parte: Agenţia pentru Dezvoltare Regională Vest, Universitatea Aurel Vlaicu Arad, Universitatea Politehnică Timişoara, Municipiul Timişoara, Municipiul Arad, Camera de Comerţ, Industrie şi Agricultură Arad, Camera de Comerţ, Industrie şi Agricultură Timişoara, SC Inteliform SRL, SC Interpart Production SRL, SC Neferprod SRL, Mahle Componente de Motor SRL, Centrul de Prelucrări Mecanice Bocşa SRL şi  au trimis expresia de interes  noi firme precum: SC Scule Arad SRL, SC Plastomet SA, SC Chimica SA,  Seg-Inox SRL, SC Saltex Maşini SRL.           
Misiunea Asociaţiei Automotivest este de a facilita creşterea competitivităţii pe piaţă a membrilor reţelei de tip cluster din Regiunea Vest.
· Pentru anul 2010 Asociaţia Automotivest şi-a propus următoarele obiective:
· Extinderea reţelei Automotivest cu întreprinderi, care să reprezinte cel puţin 50% dintre membri;
· Dezvoltarea şi asistarea unui portofoliu de 10-15 furnizori şi intermedierea a minim 3 contracte între cumpărători şi furnizori;
· Asigurararea unei comunicări constante cu sectorul automotive regional şi clusterele europene.
Pentru a aduce la îndeplinire aceste obiective, asociaţia va derula în 2010 următoarele activităţi:

1. Atragerea de 5-7 noi membri

2. Dezvoltarea furnizorilor prin consultanţă şi training
3. Actualizarea pachetului de servicii

4. Crearea unei „comunităţi” automotive regionale
5. Operaţionalizarea şi promovarea platformei web

6. Elaborarea şi implementarea de proiecte pe teme cum ar fi academia de training automotive 
7. Promovarea internaţională a clusterului prin intermediul reţelelor europene
În calitatea sa de membru al asociaţiei, Municipiul Timişoara are obligaţia de a plăti cotizaţia aferentă anului 2010, respectiv a echivalentului în lei a sumei de 3.000 euro, sumă care rezultă din Hotărârea Adunării Generale a Asociaţiei Automotivest nr. 3/12.02.2010 privind aprobarea tranşelor de plată a cotizaţiilor membrilor fondatori şi a cotizaţiei noilor membrii ai Asociaţiei Automotivest pentru anul 2010.
Având în vedere cele menţionate mai sus,

 




      Propunem aprobarea:

- plăţii din bugetul local de către Municipiul Timişoara, în calitate de membru fondator al Asociaţiei Automotivest, a echivalentului în lei a sumei de 3.000 euro, calculat la cursul de la data plăţii, reprezentând cotizaţia Municipiului Timişoara pentru anul 2010 la această Asociaţie.

